Απόφαση του Συμβουλίου

της 16ης Ιουλίου 2003

για τη συμβατότητα με την κοινή αγορά μιας ενίσχυσης την οποία προτίθεται να χορηγήσει η Ιταλική Δημοκρατία στους παραγωγούς γάλακτος

(2003/530/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 τρίτο εδάφιο,

την αίτηση της Ιταλικής Δημοκρατίας,

Εκτιμώντας τα ακόλουθα:

(1) Τα άρθρα 87, 88 και 89 της συνθήκης έχουν κριθεί εφαρμόσιμα στην αγορά γάλακτος από την κοινή οργάνωση της αγοράς γάλακτος και γαλακτοκομικών προϊόντων, όπως ορίζει ο κανονισμός (ΕΚ) αριθ. 1255/1999(1).

(2) Οι ιταλοί παραγωγοί παρήγαγαν περισσότερο γάλα από τις ποσότητες αναφοράς τους κατά την περίοδο από το 1995/96 έως το 2001/02 και οφείλουν να καταβάλουν στην Κοινότητα το ποσό των 1386475250 EUR δυνάμει της πρόσθετης εισφοράς γάλακτος και γαλακτοκομικών προϊόντων που ορίζεται σύμφωνα με τον κανονισμό (ΕΟΚ) αριθ. 3950/92(2).

(3) Το ποσό αυτό δεν έχει εισπραχθεί σε μεγάλο βαθμό από τις ιταλικές αρχές λόγω αναστολών πληρωμών τις οποίες επέτυχαν οι εν λόγω παραγωγοί από εθνικά διοικητικά δικαστήρια.

(4) Η παρούσα κατάσταση στην Ιταλία χαρακτηρίζεται από το γεγονός ότι η είσπραξη της πρόσθετης εισφοράς αντιμετωπίζει διάφορες δυσκολίες, των οποίων το αποτέλεσμα είναι ένας τεράστιος αριθμός εκκρεμών δικαστικών υποθέσεων οι οποίες ενδέχεται να συνεχίσουν να καθυστερούν τις πληρωμές για σημαντικό διάστημα στο μέλλον.

(5) Οι ιταλικές αρχές μελετούν μέτρα για την επίλυση του προβλήματος αυτών των εκκρεμών προσφυγών και την άρση των υφιστάμενων κοινωνικών εντάσεων επιτρέποντας στους παραγωγούς γάλακτος να ρυθμίσουν τα οφειλόμενα χρέη τους με αναβολή της πληρωμής χωρίς τόκο στη διάρκεια ορισμένων ετών.

(6) Προς τούτο, οι ιταλικές αρχές σκοπεύουν να χορηγήσουν στους παραγωγούς αυτούς ενίσχυση με την οποία η Ιταλική Δημοκρατία θα καταβάλει στην Κοινότητα το συνολικό ποσό που οφείλουν στην Κοινότητα οι παραγωγοί. Το ποσό αυτό θα το εισπράξει στο ακέραιο από τους παραγωγούς με αναβολή της πληρωμής.

(7) Η ιταλική κυβέρνηση αναλαμβάνει να αποφύγει παρόμοια προβλήματα στο μέλλον επιβάλλοντας αυστηρή εφαρμογή της πρόσθετης εισφοράς βάσει νέου νόμου για τη μελλοντική διαχείριση των γαλακτοκομικών ποσοστώσεων, που αναδιοργανώνει και εκσυγχρονίζει ριζικά τις εκτελεστικές διατάξεις. Σύμφωνα με την αξιολόγηση της Επιτροπής, ο νόμος αυτός παρέχει ορθή νομοθετική βάση για την εφαρμογή του καθεστώτος και, εφαρμοζόμενος πλήρως και ορθά, αναμένεται να οδηγήσει στην εύρυθμη λειτουργία του.

(8) Προκειμένου να αποφευχθούν τα δυσβάστακτα οικονομικά προβλήματα για τους μεμονωμένους ιταλούς παραγωγούς γάλακτος, τα οποία θα προέκυπταν πιθανότατα από την άμεση εξόφληση στο ακέραιο όλων των οφειλόμενων ποσών και, συνεπώς, να αμβλυνθούν οι υφιστάμενες κοινωνικές εντάσεις, υφίστανται εξαιρετικές περιστάσεις που δικαιολογούν το να θεωρηθεί η ενίσχυση την οποία σκοπεύει να χορηγήσει η Ιταλική Δημοκρατία στους εν λόγω παραγωγούς γάλακτος υπό μορφή προκαταβολής και αναβολής της πληρωμής ως συμβατή προς την κοινή αγορά κατά παρέκκλιση του άρθρου 87 της συνθήκης, εφόσον τηρηθούν οι προϋποθέσεις που καθορίζονται στην παρούσα απόφαση.

(9) Δυνάμει του άρθρου 88 παράγραφος 1 της συνθήκης, η Επιτροπή εξετάζει διαρκώς όλα τα καθεστώτα ενισχύσεων που εγκρίνονται από το Συμβούλιο. Σύμφωνα με τις διαδικασίες που θεσπίζει ο κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ(3), η Επιτροπή παρακολουθεί την τήρηση των όρων υπό τους οποίους εγκρίνεται ένα καθεστώς ενίσχυσης, και δύναται να διατάσσει την ανάκτηση παράνομων ενισχύσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ενίσχυση την οποία η Ιταλική Δημοκρατία σκοπεύει να χορηγήσει στους παραγωγούς γάλακτος αναλαμβάνοντας η ίδια να καταβάλει στην Κοινότητα το ποσό που οφείλουν οι εν λόγω παραγωγοί στην Κοινότητα δυνάμει της πρόσθετης εισφοράς επί του γάλακτος και των γαλακτοκομικών προϊόντων για την περίοδο 1995/96 έως 2001/02 και επιτρέποντας στους παραγωγούς αυτούς να αποπληρώσουν το χρέος τους με αναβολή της πληρωμής χωρίς τόκο στη διάρκεια ορισμένων ετών, θεωρείται κατ' εξαίρεση συμβατή με την κοινή αγορά, υπό την προϋπόθεση ότι:

- η πλήρης αποπληρωμή γίνεται με ίσες ετήσιες δόσεις,

- η περίοδος αποπληρωμής δεν υπερβαίνει τα 14 έτη, από 1ης Ιανουαρίου 2004.

Άρθρο 2

Η χορήγηση της ενίσχυσης που περιγράφεται στο άρθρο 1 γίνεται υπό τον όρο ότι η Ιταλία θα δηλώσει το ποσό των 1386475250 EUR που αντιστοιχεί στη συνολική πρόσθετη εισφορά για τις περιόδους που αναφέρονται στο άρθρο 1, στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ).

Η Ιταλία αφαιρεί το εκκρεμούν χρέος, το οποίο αντιστοιχεί στη συνολική πρόσθετη εισφορά μείον την ήδη δηλωθείσα εισφορά για τη χρονική περίοδο μέχρι και το Μάρτιο 2003 και η οποία έχει πιστωθεί στο ΕΓΤΠΕ, την εισφορά η οποία έχει ήδη κρατηθεί στο πλαίσιο των μειώσεων των μηνιαίων προκαταβολών, καθώς και την εισφορά που έχει ήδη κρατηθεί στο πλαίσιο της απόφασης για την εκκαθάριση των λογαριασμών για το 1995/96 και το 1996/97, και τον σχετικό τόκο που αντιστοιχεί σε συνολικό ποσό 249585217 EUR, σε τρεις ίσες ετήσιες δόσεις, από τη δαπάνη που χρηματοδοτείται από το ΕΓΤΠΕ για το Νοέμβριο 2003, το Νοέμβριο 2004 και το Νοέμβριο 2005, αντίστοιχα.

Ο τόκος, υπολογιζόμενος σε μηνιαία βάση, μειώνεται κατά τον τόκο που χρεώθηκε ήδη στο πλαίσιο των αποφάσεων για την εκκαθάριση λογαριασμών για το 1995/96 και το 1996/97.

Λαμβάνονται υπόψη οι δηλώσεις πρόσθετης εισφοράς για τον Απρίλιο 2003 και εφεξής, για τις περιόδους που αναφέρονται στο άρθρο 1, οι οποίες έχουν πιστωθεί στο ΕΓΤΠΕ.

Άρθρο 3

Προκειμένου να μπορέσει η Επιτροπή να ασκήσει τα καθήκοντά της δυνάμει του άρθρου 88 παράγραφος 1 της συνθήκης, οι αρμόδιες ιταλικές αρχές υποβάλλουν στο Συμβούλιο και στην Επιτροπή ετήσια έκθεση προόδου της ανάκτησης του οφειλόμενου από τους παραγωγούς ποσού δυνάμει της πρόσθετης εισφοράς για την περίοδο 1995/96 έως 2001/02. Η Επιτροπή αξιολογεί τις πληροφορίες αυτές και ενημερώνει το Συμβούλιο σχετικά με την αξιολόγησή της.

Άρθρο 4

Η παρούσα απόφαση απευθύνεται στην Ιταλική Δημοκρατία.

Βρυξέλλες, 16 Ιουλίου 2003.

Για το Συμβούλιο

Ο Πρόεδρος

G. Magri

(1) ΕΕ L 160 της 26.6.1999, σ. 48· κανονισμός όπως τροποποιήθηκε τελευταία από τον κανονισμό (ΕΚ) αριθ. 806/2003 (ΕΕ L 122 της 16.5.2003, σ. 1).

(2) ΕΕ L 405 της 31.12.1992, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 572/2003 της Επιτροπής (ΕΕ L 82 της 29.3.2003, σ. 20).

(3) ΕΕ L 83 της 27.3.1999, σ. 1.